**Noorsootöötaja** on juhendaja ja eeskuju noorele (7–26-aastasele), toetades noort eluetappide läbimisel ja ühiskonnaelus osalemisel. Noorsootöötaja korraldab noorsootööd näiteks huviringe ja noorteprojekte.

Noorsootöö algus Eestis
-----------------------

Eestis hakkas kehtima noorsootöö seadus 1999. aastal. Samal aastal loodi noorsootöötajaid ühendav organisatsioon, mille eesmärgiks oli noorsoonõunike ühiste seisukohtade kujundamine ja partnerluse pakkumine noorte valdkonna avalikele asutustele.

Aastaks 2005 oli organisatsioon saanud uue nime Eesti Noorsootöötajate Ühendus. Selle nime all tegutseti järgmised 11 aastat. Peamine tähelepanu oli suunatud valdkonna ja noorsootöötajate arengule ning ühenduse eesmärgiks oli tõsta noorsootöö kvaliteeti. 

Aastaks 2016 oli Eestis noorsootöö maastikul selgeks saanud noorsootöötaja kutse mõiste. 2016. aastal moodustati uue põhikirja ja ühiste tegutsemispõhimõtete otsusega ühine organisatsioon, mille nimeks sai Eesti Noorsootöötajate Kogu. Organisatsiooni kuulusid Eesti Noorsootöötajate Ühendus ja Eesti Huvijuhtide Liidu liikmed ning alates sellest ka koolide huvijuhid.

Rahvusvaheline noorsootöö
-------------------------

Üha enam multikultuurseks muutuvas ühiskonnas on tähtsal kohal rahvusvaheline noorsootöö, mis aitab noortel ja noorsootöötajatel erinevate kultuuride tavasid isikliku kogemuse kaudu avastada ja mõista. Samuti loob see võimalusi edasiseks rahvusvaheliseks suhtluseks ja koostööks nii noorte valdkonnas, töömaailmas kui ka isiklikus plaanis.

Rahvusvahelise noorsootöö võimalusi luuakse ja toetatakse Eestis peamiselt EL programmide Erasmus+ ja Euroopa solidaarsuskorpus kaudu. 

Rahvusvahelise koostöö ja õpirände kaudu luuakse noorsootöötajatele võimalus arendada teadmisi, oskusi ja hoiakuid ning leida uusi lahendusi ja meetodeid, mida rakendada igapäevatöös noortega, sealhulgas rahvusvaheliste projektide läbiviimisel.

Pädevatel noorsootöötajatel on oluline roll noorsootöö kvaliteedi tagamisel. Rahvusvahelise noorsootööga tegelevad töötajad peavad lähtuma rahvusvahelise noorsootöö väärtustest. Rahvusvahelise noorsootöö väärtuste hulka võivad kuuluda erinevad väärtused: multikultuurilisuse põhimõtetele vastavad väärtused (nt positiivne väärtustav suhtumine eri kultuuridesse, mitmekeelsus, valmidus kultuuridevaheliseks dialoogiks jne); rahvusvahelise koostöö põhimõtted ja väärtused; noorsootöö kutsealased väärtused (nt noorte aktiivne osalus, mitteformaalne õppimine. 

Rahvusvahelise koostöö kogemuste omandamine ja nende rakendamine on suurepärane võimalus eneseteostuseks maailma avastamise ja teise kultuuritaustaga noorte inimestega suhtlemise kaudu.

Noorsootöötaja tööülesanded
---------------------------

Enamasti töötab noorsootöötaja noortekeskuses, olles noorsootöötaja, ringi- või huvijuht, laagrikasvataja, maleva rühmajuht, kohaliku omavalitsuse spetsialist või organisatsiooni juht.

Töö oleneb sellest, kas tegeletakse üksnes noortega või on vaja ka juhtida teisi töötajaid või planeerida asutuse arengut.

Mõned näited noorsootöötaja spetsialteetidest ja sellest kuidas noorsootöötaja igapäeva töö välja näeb.

* Ringijuht - juhendab noori erinevates huviringides, arendades sellega nende oskuseid.
* Huvijuht - korraldab peamiselt koolis huvitegevust, sellega seoses eelarvete koostamine. Lisaks ürituste korraldamine, kaasates ka noori tegevuste kavandamisse.
* Kohaliku omavalitsuse noorsootöö spetsialist - kavandab ja koordineerib oma piirkonnas toimuvat noorsootööd, koostab noorsootöö üldeelarve ning juhib kohalikke või rahvusvahelisi projekte.
* Noorsootöötaja avatud noortekeskuses - tegeleb noortega, luues nendega usaldusliku suhte. Toetab noorte arengut ja sotsialiseerumist.

Töökeskkond
-----------

Noorsootöötajate töökeskkond on väga mitmekülgne ning võib toimuda nii sise- kui ka välitingimustes. Peamiselt tegutseb noorsootöötaja koos noortega. Suurem töökoormus on noorsootöötajatel vaheaegadel ja suvel. Töö asukoht sõltub töötaja spetsiifikast. Järgnevas loetelus on välja toodud mõned näited noorsootöötaja töö asukohtadest.

* Laagrikasvataja, kes veedab oma tööaja peamiselt looduses ja laagripaigas.
* Huvijuhi tööaeg sõltub peamiselt koolitundide ajast ning peamiselt on töö koolimajas.
* Avatud noortekeskuse noorsootöötaja tööpäev on enamasti siseruumides kuid tegevused noortele võivad toimuda ka looduses. Enamasti on tööpäevad õhtuti ja nädalavahetustel. Töökoormus on suurem koolivaheaegadel, sest sel ajal on noortekeskused kauem avatud.

Haridus ja väljaõpe
-------------------

Noorsootööd tehes tuleb kasuks erialane kõrgharidus. Noorsootööd saab õppida rakenduskõrghraidus-, bakalaureuse- kui ka magistriõppekavadel. Noorsootööd on võimalik teha ka ilma erialase hariduseta kuid selle eelduseks on vajalikud teadmised, oskused ja hoiakud noortega töötamiseks. Lisaks on võimalik taotleda kutsetunnistust, mis näitab samuti, et spetsialistil on vajalikud oskused noortega töötamiseks. 

Laagrikasvataja või – juhataja või maleva rühmajuhina töötamise eelduseks on noorsootöötaja osakutse olemasolu. Osakutse taotlemiseks on vajalik läbida täiendkoolitus, mis on seotud esmaabikoolituse ning noorsootöötaja kompetentsidega.

Vajalikud teadmised ja isikuomadused
------------------------------------

Noorsootöötajal on tööks vajalikud teadmised eri valdkondadest, näiteks noortepoliitika, noorsootöö korraldus, inimõigustest, pedagoogikast, psühholoogiast ja juhtimise alustest. Noorsootöötaja puutub kokku väga paljude erinevate noortega. Et luua noortega usalduslik suhe, on vajalik hea suhtlemisoskus. Noorsootöötaja pädevuses on noorte esmane nõustamine, olukorra tuvastamine ning vajadusel spetsialisti juurde suunamine. Töö nõuab sallivust, head enesevalitsemist ja oskus hoiduda läbipõlemisest. Mida parem on koostöö noorsootöötaja ja noore vahel, seda paremini õnnestub spetsialistil ka oma mõtteid ja ideid ellu viia. 

Noorsootöötaja olulised isikuomadused on ausus, avatus, hea suhtlemisoskus, koostöövalmidus, empaatia, loovus, pingetaluvus ja järjepidevus.

Vajalikud oskused
-----------------

Noorsootöötajale vajalikud oskused:

* Suuta välja selgitada ja märgata noorte infovajadusi;
* koguda ja korrastada informatsiooni;
* rakendada eri infokanaleid teabe edastamiseks;
* kavandada ja viia ellu noorteinfoüritusi;
* õpetada noori inforessursse ja -teenuseid eesmärgistatult ja turvaliselt kasutama;
* olla teadlik eri valdkondade spetsialistide olemasolust ning nende kontaktidest, et suunata noori vajaduse korral nende juurde;
* pakkuda esmanõustamist ja anda vajadusel tagasisidet noort ümbritsevatele osalistele, nagu lapsevanemad, kool jt.

Viited
------

1. ↑  Kes on noorsootöötaja? (s.a.). *Mitteformaalne.Ee*. Salvestatud 10. oktoober 2023, https://mitteformaalne.ee/kes-on-noorsootootaja/
2. ↑  Dibou, T. & Rannala, I.-E. (s.a.). *Teadmine ja praktika noorsootöös*. *2017*. Salvestatud 10. oktoober 2023, https://enk.ee/wp-content/uploads/2018/10/Teadmine-ja-praktika-noorsoot%C3%B6%C3%B6s.pdf
3. ↑  Dibou, T. & Rannala, I.-E. (s.a.). *Teadmine ja praktika noorsootöös*. *2017*. Salvestatud 10. oktoober 2023, https://enk.ee/wp-content/uploads/2018/10/Teadmine-ja-praktika-noorsoot%C3%B6%C3%B6s.pdf
4. ↑  Rahvusvaheline noorsootöö. (s.a.). *Mitteformaalne.Ee*. Salvestatud 10. oktoober 2023, https://mitteformaalne.ee/rahvusvahelised-voimalused/
5. ↑  Dibou, T. & Rannala, I.-E. (s.a.). *Teadmine ja praktika noorsootöös*. *2017*. Salvestatud 10. oktoober 2023, https://enk.ee/wp-content/uploads/2018/10/Teadmine-ja-praktika-noorsoot%C3%B6%C3%B6s.pdf
6. ↑  Dibou, T. & Rannala, I.-E. (s.a.). *Teadmine ja praktika noorsootöös*. *2017*. Salvestatud 10. oktoober 2023, https://enk.ee/wp-content/uploads/2018/10/Teadmine-ja-praktika-noorsoot%C3%B6%C3%B6s.pdf
7. ↑  Dibou, T. & Rannala, I.-E. (s.a.). *Teadmine ja praktika noorsootöös*. *2017*. Salvestatud 10. oktoober 2023, https://enk.ee/wp-content/uploads/2018/10/Teadmine-ja-praktika-noorsoot%C3%B6%C3%B6s.pdf
8. ↑  *Noorsootöötaja*. (s.a.). Salvestatud 8. oktoober 2023, https://haridusportaal.edu.ee/ametialad/noorsootöötaja
9. ↑  *Noorsootöötaja*. (s.a.). Salvestatud 8. oktoober 2023, https://haridusportaal.edu.ee/ametialad/noorsootöötaja
10. ↑  *Noorsootöötaja*. (s.a.). Salvestatud 8. oktoober 2023, https://haridusportaal.edu.ee/ametialad/noorsootöötaja
11. ↑  *Noorsootöötaja*. (s.a.). Salvestatud 8. oktoober 2023, https://haridusportaal.edu.ee/ametialad/noorsootöötaja
12. ↑  *Noorsootöötaja*. (s.a.). Salvestatud 8. oktoober 2023, https://haridusportaal.edu.ee/ametialad/noorsootöötaja
13. ↑  Dibou, T. & Rannala, I.-E. (s.a.). *Teadmine ja praktika noorsootöös*. *2017*. Salvestatud 10. oktoober 2023, https://enk.ee/wp-content/uploads/2018/10/Teadmine-ja-praktika-noorsoot%C3%B6%C3%B6s.pdf